b'\n_START_ARTICLE_\nMarina af Gr\xc3\xa6kenland og Danmark\n_START_SECTION_\nPrinsesse af Gr\xc3\xa6kenland\n_START_PARAGRAPH_\nPrinsesse Marina blev f\xc3\xb8dt den 13. november 1906 i Gr\xc3\xa6kenlands hovedstad Athen. Hun var den tredje og yngste datter af prins Nikolaos af Gr\xc3\xa6kenland og Danmark og storfyrstinde Helena Vladimirovna af Rusland. Kong Georg 1. af Gr\xc3\xa6kenland var prinsesse Marinas farfar. Blandt hendes oldef\xc3\xa6dre var b\xc3\xa5de kong Christian 9. af Danmark og kejser Alexander 2. af Rusland. Kejser Nikolaj 1. af Rusland var oldefar til begge hendes for\xc3\xa6ldre. Hun havde to \xc3\xa6ldre s\xc3\xb8skende: Prinsesse Olga og Prinsesse Elisabeth._NEWLINE_I 1917, da Marina var 10 \xc3\xa5r gammel, blev hendes morbror kong Konstantin 1. afsat, og familien blev tvunget i eksil. De bosatte sig f\xc3\xb8rst i Schweiz og siden i Paris under sm\xc3\xa5 \xc3\xb8konomiske omst\xc3\xa6ndigheder. De kunne vende tilbage til Gr\xc3\xa6kenland, da Konstantin blev genindsat i 1920.\n_START_SECTION_\n\xc3\x86gteskab\n_START_PARAGRAPH_\nPrinsesse Marina giftede sig den 29. november 1934 i Westminster Abbey i London med Prins George, Hertug af Kent. Prins George var den fjerde s\xc3\xb8n af Kong Georg 5. og Dronning Mary af Storbritannien. I \xc3\xa6gteskabet mellem Marina og George blev der f\xc3\xb8dt tre b\xc3\xb8rn.\n_START_SECTION_\nKongelige pligter\n_START_PARAGRAPH_\nI 1942 omkom hertug George af Kent ved et flystyrt, mens han gjorde krigstjeneste ved Royal Air Force. Efter sin mands d\xc3\xb8d varetog prinsesse Marina fortsat repr\xc3\xa6sentative opgaver for det britiske kongehus.'